b'\n_START_ARTICLE_\nJanko Juran\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nSin Ivana Juran\xc4\x8di\xc4\x8da. Klasi\xc4\x8dno gimnazijo je obiskoval v Mariboru in na Ptuju. Slavistiko in germanistiko je \xc5\xa1tudiral v Ljubljani (nekaj \xc4\x8dasa tudi v Beogradu) in leta 1930 diplomiral._NEWLINE_Dve dobri desetletji je bil profesor srbohrva\xc5\xa1kega jezika na Tehni\xc4\x8dni srednji \xc5\xa1oli v Ljubljani, nato tam na Vi\xc5\xa1ji pedago\xc5\xa1ki \xc5\xa1oli (1952-1961). Po doktoratu leta 1962 v Zagrebu je postal univerzitetni profesor za srbski in hrva\xc5\xa1ki jezik na Filozofski fakulteti v Ljubljani. _NEWLINE_Od leta 1973 do 1984 je bil predsednik uredni\xc5\xa1kega odbora Slovarja slovenskega knji\xc5\xbenega jezika. Od leta 1976 je bil izredni, od leta 1981 pa redni \xc4\x8dlan SAZU.\n_START_SECTION_\nDelo\n_START_PARAGRAPH_\nJanko Juran\xc4\x8di\xc4\x8d velja za utemeljitelja srbohrvatistike na Slovenskem. Pisal je u\xc4\x8dbenike za pouk tega jezika na slovenskih osnovnih \xc5\xa1olah, pripravil obse\xc5\xbene in temeljite srbsko-hrva\xc5\xa1ko-slovenske slovarje v ve\xc4\x8d izdajah, leta 1957 je izdal slovnico ju\xc5\xbenoslovanskih jezikov, kasneje tudi slovensko slovnico za Hrvate in Srbe.'